እንደአገር ደህንነት ሲታሰብ ማህበራዊ ሚዲያው አንድ የሚዲያው አካል መሆኑን መገንዘብ ያስፈልጋል። በእነዚህ ሚዲያዎች የዩኒቨርሲቲ መምህራንን ጨምሮ በተለያየ የኃላፊነት ደረጃ የተቀመጡ ግለሰቦች ተመሳሳይ ጥፋት ሲፈጽሙ ይታያሉ። አንዳንድ ብዙ ተከታይ ያላቸው ጦማሪዎች ከሚዲያው በላቀ ህዝብን ከህዝብ የሚያቃቅር ሥራ ሲሠሩ ይስተዋላል። ሆኖም ግን መንግሥት እርምጃ ሲወስድ አይታይም። እንደዚህ አይነት እርምጃዎች ያደጉት አገሮችም የሀገራቸውንና የህዝብን ደህንነት ለማስጠበቅ የሚያደርጉት ነው። ይሄ ማለት በሚዲያዎች ላይ አላስፈላጊ ቁጥጥር ይካሄድ ማለት ሳይሆን እያንዳንዱ የሚዲያ ተቋምም ሆነ ባለሙያ ኃላፊነት በተሞላ መልኩ የሚወጣበት ሥርዓት መዘርጋት መቻል ነው።